Document ID: 32005R1092

KOMISIJAS REGULA (EK) Nr. 1092/2005
(2005. gada 12. jūlijs),
ar kuru pārtrauc atbalsta avansu shēmu, lai kompensētu ieņēmumu no pārdošanas zudumu banānu nozarē attiecībā uz 2005. gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopēju organizāciju (1), un jo īpaši tās 14. pantu,
tā kā:
(1)
Komisijas Regulas (EEK) Nr. 1858/93 (2) 4., 5. un 7. pantā paredzēti noteikumi, kas piemērojami pieprasījumu iesniegšanai, lai saņemtu avansus saskaņā ar Regulas (EEK) Nr. 404/93 12. pantā paredzēto ieņēmumu no pārdošanas zaudējumu kompensācijas atbalsta shēmu banānu nozarē.
(2)
Kopienas ražošanas reģionos cenas ir stipri augstākas nekā attiecīgajā laika posmā iepriekšējos gados, un tās arī saglabājas diezgan augstas. Ja šī situācija ieilgst, tā zināmā brīdī var novest pie 2005. gada kompensācijas atbalsta summas noteikšanai tādā līmenī, kas būtu zemāks par iepriekšējos gados noteikto summu. Stipri zemākas atbalsta summas noteikšanas sekas būs tādas, ka ražotāji būs spiesti atmaksāt daļu no avansa veidā saņemtās summas. Jūtami samazinoties avansa maksājumu vienības vērtībai, kas noteikta Komisijas 2005. gada 4. maija Regulā (EK) Nr. 703/2005, ar kuru nosaka kompensācijas atbalstu 2004. gadā Kopienā ražotiem un pārdotiem banāniem un avansa maksājumu vienības vērtību attiecībā uz 2005. gadu (3), šādas situācijas sekas nav novēršamas.
(3)
Lai nosargātu Kopienas finanšu intereses un nepieļautu, ka turpmāk ražotājiem obligāti jāapmaksā saņemtie avansi, jāaptur noteikumi, kas piemērojami pieteikumu iesniegšanai avansu saņemšanai un to izmaksai saskaņā ar Regulu (EEK) Nr. 1858/93. Lai to panāktu, jāaptur gan avansu izmaksa par tiem banāniem, kas pārdoti pēc 2005. gada 30. aprīļa, gan arī jaunu pieteikumu iesniegšana.
(4)
Tādējādi šī regula jāpiemēro no 2005. gada 1. jūlija.
(5)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 1858/93 4., 5. un 7. pantā paredzētā kompensācijas atbalsta avansu pieprasījumu iesniegšana attiecībā uz 2005. gadu tiek apturēta.
2. pants
Atkāpjoties no Regulas (EEK) Nr. 1858/93 10. panta, par banāniem, kas pārdoti pēc 2005. gada 30. aprīļa, kompensācijas atbalsta avansus neizmaksā.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2005. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 12. jūlijā

Labels: 4
17
5
7
3
6